送李巨源
作者：李處權
朝代：宋

paragraphs: 我世君家居里同，異時德鄰飽過從。
論文高摘屈宋艶，結交遠躡管鮑蹤。
嗟我不識丈人行，喜君雅有前輩風。
靖康三月虎狼去，長安城中一再逢。
笑談未了已吹斷，五年千里一轉蓬。
只知兵戈事奔竄，豈料樽酒陪從容。
清溪照人山入座，鸎聲已老春事空。
人生一世太草草，客舍百事尤怱怱。
和文已遠典型在，芝蘭玊樹庭砌中。
况君屢持使者節，至今能聲滿河東。
丞相方須幕中畫，國士之顧必所蒙。
開元貞觀望公等，天子不在咸陽宮。